Bertel Haarder (V), 2010-04-28:
Jeg synes ikke, spørgeren viser respekt for den procedure, vi har aftalt.
Det nytter jo ikke noget at stille sig op og himle op om et bestemt område.
Vi vil have øget overlevelsen.
Vi vil have flere til at overleve kræftsygdomme.
Derfor vil vi samle operationerne og behandlingen på færre steder, for øvelse gør mester, og jo større patientgrundlag man har, jo bedre bliver behandlingen.
Man kan så komme med et andet kriterium og sige, at afstanden er afgørende, men det, vi har aftalt, er altså, at behandlingskvaliteten og overlevelsen er afgørende, og det er det, Sundhedsstyrelsen kører frem efter, idet Sundhedsstyrelsen ligesom jeg naturligvis er helt opmærksom på, at man jo ikke unødigt skal skabe lange afstande, specielt ikke når det handler om børn, som forældrene gerne skulle kunne være i nærheden af.
Men hvis der er nogen, der gerne vil have, at vi forbedrer kvaliteten og overlevelsesmulighederne, tror jeg, det er børnenes forældre.
Det er jo svært ud fra spørgsmålene at blive klar på, hvad der egentlig er Socialdemokraternes holdning til den samling af specialefunktioner i sundhedsvæsenet, som Sundhedsstyrelsen ser som nødvendige for at højne kvaliteten af behandlingen.
Socialdemokraterne har givet udtryk for, at der bør ske en større samling af funktioner på brystkræftområdet end den, som Sundhedsstyrelsen lægger op til.
Nu bliver jeg så bedt om at svare på, om jeg finder det klogt at gennemføre en efter Socialdemokraternes opfattelse for vidtgående samling af behandlingen af syge børn på kræft- og nyreområdet, herunder med henvisning til de øvrige nordiske lande, til specialerapporten for pædiatri og til konsekvenserne for børnenes familier, speciallægekompetencerne og rekruttering og uddannelse.
Hertil kan jeg svare og hermed gentage mit budskab fra samrådet i Sundhedsudvalget for 14 dage siden, at jeg ikke ser mig i stand til at gøre mig klog på fastsættelsen af krav til specialiserede sygehusfunktioner i medfør af specialeplanlægningen.
Det havde vi en god ordveksling om.
Det skyldes, at et bredt flertal i Folketinget, herunder også Socialdemokraterne, i 2005 indgik en politisk aftale om de principper, der ligger til grund for specialeplanlægningen.
For at sikre den kvalitet og faglighed, som aftalen stiller krav om, har Sundhedsstyrelsen fået kompetencen til at godkende offentlige og private sygehuse til at varetage specialfunktioner.
Sundhedsstyrelsen har inden for den udmeldte frist nu fået en række indsigelser fra folk i de faglige miljøer.
Dem ser man på, og så træffer man sin endelige beslutning, og derfor håber jeg, at spørgeren har forståelse for, at jeg i dag ikke har mulighed for at redegøre for de konkrete ting, der er listet op i spørgsmålet.
Som medlem af udvalget vil spørgeren der få mulighed for at få afdækket alle de sundhedsfaglige vurderinger, som ligger til grund for Sundhedsstyrelsens afgørelse.
Jeg er sikker på, at Sundhedsstyrelsen inddrager alle de hensyn, der her nævnes.
Det er jeg sikker på at vi kan have tillid til.
Som jeg beskrev, kommer der jo en dialog også med Folketingets Sundhedsudvalg, hvor spørgeren vil kunne tjekke efter, om det nu er fagkyndige og velbegrundede hensyn, der ligger bag den afgørelse, som Sundhedsstyrelsen skal træffe.
Men jeg vil gøre spørgeren opmærksom på, at det altså ikke kan undgås, at Sundhedsstyrelsen ud fra lægefaglige kriterier må træffe visse valg.
Hvis der skal føres regionalpolitik på sagen, kan man altid gøre det og til enhver tid forsvare, at alting skal blive i ens egen valgkreds og den slags.